San Fertoso de Tæragoña

San Fertozo (o San Fruttuoso) de Tæragoña († 21 zenâ 259), vesco, martire e santo.

A Spagna a l'avanta una tradiçion de eroismo crestian ch'a remonta a-i primmi seccoli, comme attesta a “pascion” di Santi Fertoso, Aogurio e Eülogio, foscia o primmo documento storico insci-a persecuçion anticrestiaña arivao scin a noi. Una tradiçion ch'a sconfiña inta lezendia a l'atribuisce o primmo anonçio do crestianeximo in questa tæra direttamente a l'apostolo San Poulo. Çerto l'è che into terço secolo a gexa inta penizoa iberica a l'è consolidâ e ben inciantâ. In sce-a carega episcopâ de Taragoña seze o vesco Fertoso, do quæ no conoscemmo l’etæ e manco a duâ de l'episcopato, sciben che da-a nommina e da-a stimma de quæ o gode, e che transpaiscian da-o conto do martœuio, poemo desumme ch'o no foise troppo zoeno e che comunque o foise a-a ghia de questa gexa da un periodo suffixente a fâse conosce e aprexâ da-i paghen ascì. 

 Vìtta 
Into primmo pomeriggio da domeñega 16 de zenâ de l'anno 259, a l'ôa da siesta, di sordatti piccan a-a porta do vesco, ch'o i acœugge in pantoffoe inte l'ingresso de caza. L'è apeña stæto emanao o segondo editto de l'imperatô Valeian contra i crestien, e i sordatti son stæti inviæ co-o precizo scopo de acompagnâ o vesco Fertozo davanti a-o conso Emilian. Ghe vegne concesso de pósâ e pantoffoe e de câçâ un pâ de scarpe, e insemme a lê portan via i doi diaconi ascì, Aoguio e Eülogio. Che no se tratte de una sencia convocaçion, ma de un arresto in piña reggola, o dimostra o fæto che i trei vegnan subito seræ in prexon. I crestien taragoneixi no abbandonan o so vesco e no se vergœugnan de lê: fan ançi a fia pe analo a trovâ e a portâghe un po’ de viveri, e tutto questo movimento probabilmente o l'induxe o conso a aspresciâ i tempi do processo. Sença contâ che o Fertoso o no cessa, manco inta çella, de eserçitâ o so ministeio: de seguo se sa ch'o l'amenestra un batteximo, ma l'è probabile ch'o l'agge ascì confessao fin a l'urtimo, saiv'a dî fin a-o venardì doppo, o 21 de zenâ, quande Fertoso e i so doi diacconi, vegnan portæ in tribunâ. 

A so testimoniança l'è limpida e coraggioza, reiza co-ina seenitæ e una força che imprescioñan. I condannan a êse bruxæ vivi, quello giorno mæximo, inte l'anfitiatro. “Devo custodî into mæ añimo l’intrega gexa cattolica ch'a s'espande da oriente a ocidente”, risponde Fertoso a quelli so fedeli che pretendieivan da lê un aregordo particolâ da l'aodelà. In sce una pilla de legne se consumma lentamente e doozamente o so sacrifiçio, mentre i trei martiri se sostegnan a vexenda e cantan a so fè fin a l'urtimo. A seia, quande i urtime sciamme en amorte, i crestien se preçippitan in sce quello ch'aresta di povei corpi pe acaparâse aomanco una magnâ de so çennie, ma devan restituîle quanto primma, percose l'è o mæximo Fertoso a exigilo, apaindo in sœunno a quelli fedeli troppo devoti: squæxi una prosecuçion post mortem do so magistero, pe tutelâ a fè di so crestien da ogni forma de fanatismo ò superstiçion. 

Quelle çennie, foscia sotta a spinta de invaxoin sæxiñe, arrivan da pœu inta Liguria, inta baia de Codemonte e tutt'oa son conservæ inta badia dedicâ a San Fertoso, o quæ curto, probabilmente in virtù da dignitæ episcopâ, o l'ha finio pe prevai in sce quello di doi “povei” diaconi Aogurrio e Eülogio, cheiti un po’ into “desmentegæço”.

Se festezza o 21 de zenâ.

 Referençe 
 www.santiebeati.it

 Atri progetti 

Categorîa:Biografìe
Categorîa:Santi
Categorîa:Véschi